b'\n_START_ARTICLE_\nDer Sieg des Glaubens\n_START_SECTION_\nElokuvan tuotanto\n_START_PARAGRAPH_\nVerrattuna kaksi vuotta my\xc3\xb6hemmin valmistuneeseen Riefenstahlin taitavasti toteuttamaan puoluejuhlaelokuvaan Tahdon riemuvoitto (Triumph des Willens, 1935) Der Sieg des Glaubens oli k\xc3\xb6mpel\xc3\xb6. Riefenstahl itse totesi my\xc3\xb6hemmin, ettei h\xc3\xa4nell\xc3\xa4 ollut riitt\xc3\xa4v\xc3\xa4sti aikaa kuvauksiin valmistautumiseen ja j\xc3\xa4lkituotantoon. Kuvauksia h\xc3\xa4iritsiv\xc3\xa4t my\xc3\xb6s huonosti informoidut j\xc3\xa4rjestysmiehet, jotka estiv\xc3\xa4t v\xc3\xa4lill\xc3\xa4 kameramiehi\xc3\xa4 kuvaamasta. My\xc3\xb6s tapahtuman koreografia ja j\xc3\xa4rjestelyt vaikuttavat keskener\xc3\xa4isilt\xc3\xa4.\n_START_SECTION_\nElokuvan j\xc3\xa4lkiseuraukset\n_START_PARAGRAPH_\nAdolf Hitlerin lis\xc3\xa4ksi n\xc3\xa4kyv\xc3\xa4n sijan elokuvassa saa SA-joukkojen johtaja Ernst R\xc3\xb6hm, joka ajoittain n\xc3\xa4ytt\xc3\xa4\xc3\xa4 seisovan l\xc3\xa4hes tasavertaisena l\xc3\xa4hes jumalarvoon nousseen Hitlerin kanssa. Vajaata vuotta my\xc3\xb6hemmin Hitler kukisti SA-joukot puolueen sis\xc3\xa4isess\xc3\xa4 v\xc3\xa4lienselvittelyss\xc3\xa4 pitkien puukkojen y\xc3\xb6n\xc3\xa4 ja teloitutti sen johdon R\xc3\xb6hm mukaan lukien. Elokuvaa ei en\xc3\xa4\xc3\xa4 saanut n\xc3\xa4ytt\xc3\xa4\xc3\xa4 natsi-Saksassa ja kopiot siit\xc3\xa4 m\xc3\xa4\xc3\xa4r\xc3\xa4ttiin tuhottavaksi. Riefenstahl sai teht\xc3\xa4v\xc3\xa4kseen tehd\xc3\xa4 uuden elokuvan natsien puoluejuhlista._NEWLINE_Elokuvaa ei ole julkaistu Suomessa eik\xc3\xa4 sit\xc3\xa4 pidet\xc3\xa4 julkisessa levityksess\xc3\xa4.'